Document ID: 31989L0459

Direktiva Sveta
z dne 18. julija 1989
o približevanju zakonodaje držav članic, ki se nanaša na globino profila pnevmatik pri določenih kategorijah motornih vozil in njihovih priklopnikov
(89/459/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 75 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker so Svet in predstavniki vlad držav članic, ki so se sestali v okviru Sveta 19. decembra 1984, sprejeli resolucijo o cestnoprometni varnosti [4], pri čemer so povabili Komisijo, da s tem v zvezi Svetu predloži predloge;
ker so predpisi o minimalni globini profilov pnevmatik kljub temu, da so posamičen in poseben problem, med cilji in delom, načrtovanimi za leto 1986, ki je bilo Leto cestnoprometne varnosti v Skupnosti;
ker je Evropski parlament 18. februarja 1986 sprejel resolucijo o programu Komisije za Leto cestnoprometne varnosti 1986 [5], ki je vključevala globino profilov pnevmatik kot enega od ukrepov Komisije, ki ga je treba sprejeti čim prej;
ker morajo določbe te vrste zagotoviti višjo raven varnosti;
ker se nacionalne določbe glede minimalne globine profilov pnevmatik razlikujejo od ene do druge države članice in ker take razlike povzročajo probleme voznikom avtomobilov, ki svoja vozila uporabljajo na ozemljih različnih držav članic, pri spoštovanju cestnoprometnih predpisov;
ker bo uskladitev teh predpisov olajšala prosti pretok vozil in potovanja posameznikov med državami članicami ter pomagala odstraniti trgovinske ovire in izkrivljanje konkurence,
SPREJEL NASLEDNJO DIREKTIVO:
Člen 1
Države članice sprejmejo vse potrebne ukrepe za zagotovitev, da imajo pnevmatike vozil kategorije M1, N1, 01 in 02, kot so opredeljene v Prilogi I Direktive Sveta 70/156/EGS z dne 6. februarja 1970 o približevanju zakonodaje držav članic, ki se nanaša na tipsko odobritev motornih vozil in njihovih priklopnikov [6], nazadnje spremenjene z Direktivo 87/403/EGS [7], v celotnem času uporabe na cesti globino profila v žlebovih na površini protektorja vsaj 1,6 mm.
"Žlebovi na plašču pnevmatike" pomenijo široke žlebove v osrednjem delu površine protektorja, ki obsega približno tri četrtine širine površine protektorja.
Člen 2
Po posvetovanju s Komisijo lahko države članice iz področja uporabe te direktive izvzamejo vozila ali sprejmejo posebno ureditev za vozila zgodovinskega pomena, izvorno opremljena z pnevmatikami, napolnjenimi z zrakom ali drugimi, ki so imele kot nove globino profila manj kot 1,6 mm, pod pogojem, da so vozila opremljena s takimi pnevmatikami, se uporabljajo v izjemnih pogojih in se nikoli ali komaj kdaj uporabljajo na javnih cestah.
Člen 3
Po posvetovanju s Komisijo države članice sprejmejo in objavijo pred 1. junijem 1991 zakone in druge predpise, potrebne za uskladitev s to direktivo pred 1. januarjem 1992. Države članice obvestijo Komisijo o besedilih pravnih predpisov, sprejetih za uporabo te direktive.
Člen 4
Ta direktiva je naslovljena na države članice.
V Bruslju, 18. julija 1989

Labels: 8
1